Fallats els Premis Vicent Andrés Estellés de Burjassot 2014
2025-07-24

El passat mes de desembre va tenir lloc la fallada per part dels dos Jurats corresponents dels Premis Vicent Andrés Estellés de Burjassot, corresponents a l’edició de 2014, el XV Premi VAE de Poesia i el VIII Premi VAE de Narrativa Científica de la Universitat de València-Estudi General.

En la XV edició del prestigiós guardó de poesia ha resultat premiat el poeta valencià Francesc Rodrigo Segura. Nascut a Mislata en 1964, Francesc Rodrigo és professor de Llengua i Literatura Catalana i Castellana en Secundària i ha guanyat el Premi VAE de Poesia 2014 de Burjassot, dotat amb 9.000 euros, amb el seu poemari presentat a concurs, “Alfabet del Desig”. Amb un total de 40 poemes, l’obra consta, formalment, de tres poemes introductoris i cinc capítols que aborden diferents continguts: “La distància dels dies”, “En hora audaç”, “Instantànies”, “El pes de l’aigua” i “Contra l’oblit”.

Es tracta d’una “obra lleugera, que s’inscriu en un estil de poesia urbana contemporània, amb constants referents a la naturalesa, a través d’elements com l’aigua i la terra; al sentit de la vida i amb constants esments a l’absència d’aquests elements primaris en un aparent camí incert d’enyorança del propi origen. Una obra summament metafòrica, en la qual caben moltes interpretacions”, tal com ha destacat el jurat.

Respecte al VIII Premi VAE de Narrativa Científica de la UV-Estudi General 2014, amb una dotació econòmica de 3.000 euros, el guardó ha recaigut en Jordi Navarri i Ginestà per la seua obra presentada, “El capvespre etern”.

Els Premis Vicent Andrés Estellés van ser creats per l’Ajuntament de Burjassot en 1993, com a homenatge a l’il·lustre poeta, l’any de la seua mort.